b'\n_START_ARTICLE_\nMitja \xc4\x8cander\n_START_SECTION_\n\xc5\xbdivljenjepis\n_START_PARAGRAPH_\nOsnovno \xc5\xa1olo je kon\xc4\x8dal v Ho\xc4\x8dah, gimnazijo v Mariboru, diplomiral je na Filozofski fakulteti Univerze v Ljubljani in je po poklicu diplomirani literarni komparativist. \xc4\x8cander je \xc4\x8dlan \xc5\xa1tevilnih dru\xc5\xa1tev, nekatera izmed njih so Zveza dru\xc5\xa1tev slepih in slabovidnih Slovenije, Dru\xc5\xa1tvo slovenskih pisateljev, Slovenska matica itd. \xc4\x8clan Nacionalnega sveta za kulturo RS (NSK) je bil med letoma 2004 in 2014, za \xc4\x8dlana NSK je bil znova imenovan 26.9.2019. V svoji karieri je sodeloval v \xc5\xa1tevilnih strokovnih komisijah. Objavil je tri samostojne knjige, ki so prevedene v nekaj tujih jezikov. 40 besedil je bilo objavljenih v tujih literarnih revijah. Njegova strast je \xc5\xa1ah, pri katerem je pridobil naziv \xc5\xa1ahovski mojstrski kandidat. Poro\xc4\x8den je z novinarko Majo \xc4\x8cepin \xc4\x8cander, s katero imata dva sinova.\n_START_SECTION_\nKariera\n_START_PARAGRAPH_\nPo za\xc4\x8detkih na Radiu MAR\xc5\xa0, Katedri in Ve\xc4\x8deru je v devetdesetih letih urejal \xc5\xa1tudentski \xc4\x8dasopis Tribuna in mariborsko revijo Dialogi. Ima bogate izku\xc5\xa1nje pri vodenju in sooblikovanju projektov, kot so festival Fabula, Dnevi poezije in vina, 100 slovanskih romanov, Svetovni dnevi slovenske literature itd. Leta 2004 je zasnoval Slovensko zgodbo, zbirko petdesetih slovenskih romanov, ki jo je izdala \xc4\x8dasopisna hi\xc5\xa1a Dnevnik. Sodeloval je v uredni\xc5\xa1kih odborih Nove revije in Sarajevskih zvezkov. Med letoma 2010 in 2013 je bil programski direktor Javnega zavoda Maribor 2012 - Evropska prestolnica kulture. Trenutno je direktor zalo\xc5\xbebe Beletrina, katere soustanovitelj in urednik je \xc5\xbee od leta 1996. 13. junija 2019 mu je Dru\xc5\xa1tvo slovenskih zalo\xc5\xbenikov podelilo nagrado za zalo\xc5\xbenika leta.'